b'\n_START_ARTICLE_\nLeglica\n_START_PARAGRAPH_\nLeglica (s tujko ovipozitor) je votel organ nekaterih \xc4\x8dlenono\xc5\xbecev, ki ga le-ti uporabljajo pri izleganju jaj\xc4\x8dec. Leglico \xc5\xbeu\xc5\xbeelk sestavljajo najve\xc4\x8d trije pari preobra\xc5\xbeenih okon\xc4\x8din na osmem \xc4\x8dlenu zadka, ki tvorijo cev, povezano z jajcevodom samic. Njena vloga je prenos jaj\xc4\x8deca do konice, priprava podlage za izleganje in ustrezna namestitev jaj\xc4\x8deca. Leglico ima mnogo krilatih \xc5\xbeu\xc5\xbeelk, najizvornej\xc5\xa1i tip pa najdemo pri \xc5\xa1\xc4\x8detinorepkah. Ta jasno ka\xc5\xbee sorodnost z zadkovimi okon\xc4\x8dinami prednikov \xc5\xbeu\xc5\xbeelk._NEWLINE_Nekatere \xc5\xbeu\xc5\xbeelke z njo enostavno odlo\xc5\xbeijo jaj\xc4\x8dece na povr\xc5\xa1ino, pri drugih pa je leglica prilagojena za bolj specifi\xc4\x8dne na\xc4\x8dine odlaganja. Nekatere vrste kobilic in rastlinske ose tako uporabljajo konico leglice, da zare\xc5\xbeejo v rastlinsko tkivo, nato pa odlo\xc5\xbeijo jaj\xc4\x8deca v notranjost (najve\xc4\x8dkrat lista). Zajedavski ko\xc5\xbeekrilci z leglico odlagajo jaj\xc4\x8deca v telesa li\xc4\x8dink drugih \xc5\xbeu\xc5\xbeelk. V primeru da li\xc4\x8dinke gostiteljske vrste vrtajo po lesu, imajo ti ko\xc5\xbeekrilci dolgo, ostro leglico, s katero prebodejo lubje na mestu kjer je \xc5\xbeival zaznala pod povr\xc5\xa1jem gostitelja, in izle\xc5\xbeejo jaj\xc4\x8dece vanj._NEWLINE_Poseben primer je preobra\xc5\xbeena leglica - \xc5\xbeelo os in \xc4\x8debeljih delavk, ki je povezano s strupnimi \xc5\xbelezami in ima obrambno vlogo.'